Növekedés a kegyelemben iI.
Hogyan növekedett Jézus?
Jézus Krisztus a keresztyénség középpontja. Az Ő személyén, életén, tettein múlik a hitünk. Éppen ezért a Jézussal kapcsolatos legkisebb tévedésnek is óriási következménye van. A keresztyén egyház a kezdettől fogva fenntartotta Jézus személyének kettős természetét: Ő valóságos Isten és valóságos ember. Mind a kettő egyaránt fontos. Nemcsak az örök életünk és megváltásunk szempontjából, hanem a mindennapi gyakorlati életünk miatt is. Ha a gyakorlatban elfeledkezünk Jézus emberi voltáról, akkor egy olyan Megváltót kapunk eredménytől, aki túl távol van a hétköznapi problémáinktól, és akinek élete legfeljebb elcsüggeszt, hiszen „könnyű volt neki, mert Isten volt”! 
Nem, Jézus személyének egységét mindvégig szem előtt kell tartanunk, még akkor is, ha néha ez nehezen érthető. És talán a legnagyobb gondolkozásra pont Jézus növekedése kapcsán kényszerülünk. Gondolj például a következő igehelyekre!
„8Jóllehet Fiú, szenvedéséből tanulta meg az engedelmességet, 9és tökéletességre jutva örök üdvösség szerzője lett mindazok számára, akik engedelmeskednek neki.” (Zsid 5,8-9)

Jézusnak meg kellett tanulni az engedelmességet? És tökéletességre kellett jutnia? Milyen furcsa igeversek ezek! Gondolkozás nélkül valóban nem lehet továbbmenni. Éppen ezért jó Jézus növekedésével foglalkozni.

1. Amiben Jézus nem növekedett

E versek biztosan nem vonatkoznak arra, hogy Jézus bármikor az élete során tökéletlen lett volna, azaz ne érte volna el Isten mércéjét. A következő igék ezt támasztják alá:

· „Mert benne lakozik az istenség egész teljessége testileg.” (Kol 2,10) Jézus személyének isteni oldala is volt. Az istenség teljessége benne lakozott. Azaz Jézus 100%-osan Isten volt. Ez kizár minden bűnt és javításra szoruló pontot Jézus életében. Isten nem lehet tökéletesebb, bűntelenebb – hiszen Ő a tökéletesség és a bűntelenség. Jézus természetének egysége garantálja, hogy Ő mindig elérte az isteni mércét.

· „Amikor pedig behozza elsőszülöttjét a világba, így szól: És imádja őt Isten minden angyala.” (Zsid 1,6 – vö. Mt 2,2.11) Jézusnak már születésekor is kijárt az imádat és a hódolat. Ez csak akkor lehetséges, ha Ő már a testtélételkor sem egy semleges, erkölcsi tökéletesedésre szoruló lény volt, hanem a teljes tökéletességű Úr.
· „…jön a világ fejedelme, noha fölöttem nincs semmi hatalma.” (Jn 14,30 – vö. 1Pt 2,22) A Sátánnak Jézus fölött semmi hatalma nem volt. Nem tudta vádolni, nem tudta semmire se kényszeríteni. Ez csak akkor lehetséges, ha Jézus soha életében egy bűnt se követett el. Azaz Ő mindvégig szeplőtelen és bűntelen volt.

Vagyis, amikor Jézus növekedéséről beszélünk, semmiképpen sem azt értjük alatta, hogy neki fokozatosan el kellett érnie Isten mércéjét, mintha a nulla szintről lassan haladt volna a végtelenség felé. Nem, Jézus tökéletes volt az első perctől az utolsóig! Neki nem kellett bűnökkel leszámolnia. Nem voltak rossz szokásai, amit le kellett volna vetkőznie. Nem kellett soha bűnbánatot tartani. Minden pillanatban szeme előtt volt Isten törvénye, és betartotta azokat. 
2. Területek, ahol növekednie kellett
Jézus növekedése alatt mást értünk. Azt a folyamatot, ahogy teste és értelme növekedésével a lehetőségei is egyre tágabbak lettek, így újabb és újabb helyzetekben kellett megállnia, és Isten törvényének megfelelnie. A tökéletesség minden életkorban jellemezte Jézust, csak az idő előrehaladtával egyre szélesebb körben tudta ezt megélni. Miben növekedett hát Jézus?
A Lélek gyümölcseiben. Lukács azt jegyzi fel: „Jézus pedig gyarapodott bölcsességben, testének állapotában és az Isten és az emberek előtt való kedvességben.” Mit jelent pontosan az, hogy Jézus gyarapodott az Isten és emberek előtt való kedvességben? Nyilván azt, hogy Jézus a mindennapokban egyre több módon volt képes szolgálni mennyei Atyját és embertársait. Ez a vers Jézus életének gyakorlati oldaláról beszél. Azt is mondhatjuk, hogy Jézus egyre bővebben teremte a Lélek gyümölcseit.
Életének korai szakaszában talán egy lelki gyümölcs van feljegyezve, a szelídség, abban, ahogy a szüleihez viszonyult tizenkét éves korában, amikor nem értették meg, hogy neki az Ő Atyjának dolgaival kell foglalkoznia. Élete előrehaladtával azonban a gyümölcsök még erősebbek lettek. Szeretetének csúcspontja az volt, hogy kész volt életét adni népéért. Örömét fokozta, hogy még a kereszthalál pillanataiban is meg tudott találni egy tévelygő bárányt, az egyik mellette függő gonosztevőt. Békességének teljességét figyelhetjük abban, hogy „Amikor szidták, nem viszonozta a szidalmat, amikor szenvedett, nem fenyegetőzött, hanem ráhagyta az igazságosan ítélőre.” (1Pt 2,23) Türelmes volt az utolsó éjszakán is tanítványaival, akik még akkor is értetlenkedtek, versengtek és elaludtak. Jóságos volt a főpap szolgájához, akinek levágott fülét meggyógyította. Hűséges volt  az Atyához, akkor is, amikor a magára hagyatottságot kellett megtapasztalni a kereszten. Önfegyelmet (mértékletességet) tanúsított, amikor a két igazságtalan ítéletet is elfogadta, és Istenre bízta ügyét.
Jézus tehát növekedett, és mindenekelőtt a gyakorlati keresztyénségben növekedett. Jó lenne, ha ebből mi is tanulnánk valamit. Ki az érett keresztyén? Talán megjelennek a fejünkben emberek és helyzetek. Gondolunk olyasvalakire, aki rengeteg igét tud, és nagyon tisztán lát a tanítást illető dolgokban. Vagy megjelenik előttünk egy másik, aki buzgón vallja meg Krisztust az emberek előtt. Vagy egy harmadik, aki sokat adakozik. Lehet, hogy mindhárom keresztyén érett, azonban ezek a tettek nem helyettesíthetik a Lélek gyümölcseit. Ki az érett keresztyén? Mindenekelőtt az, aki bőven termi e gyümölcsöket. Aki szívét és indulatait fegyelmezi, aki szelíden fogadja a nehéz helyzeteket is, akinek örömét nem lehet elvenni. És még sorolhatnánk.

Kedves budapesti gyülekezet, mindez arra tanít minket, hogy a keresztyén életünk a Krisztushoz hasonlóvá válás, azaz a gyakorlati életünk megváltozása. Mit sem ér a teológiánk, ha híjával vagyunk a szeretetnek. Keveset ér igaz egyházunk, ha örömtelenség jellemzi napjainkat. Az utolsó napon Isten az életünket a gyümölcsök alapján méri meg. Jó, ha ennek tudatában készülünk az Úrral való találkozásra.
Az engedelmesség mélységében. Másodszor, Jézus növekedett az engedelmességének mélységében. Erre utal a Zsid 5,8 is: „Jóllehet Fiú, szenvedéséből tanulta meg az engedelmességet.” Mint láttuk, nem arról van szó, hogy Jézus bármikor is engedetlen lett volna, hanem arról, hogy az újabb próbák, nehézségek és szenvedések során az engedelmessége a felelőre jutott. Nem az engedelmességének kiterjedésében növekedett (nem volt engedetlen életének egy területén se soha), hanem az engedelmességének mélységében – azaz Isten egy parancsát egyre jobban meg tudta élni. Gondoljunk például az örömre! Mindenkor örüljetek! – szól a felszólítás. Egy dolog örülni mondjuk az ötezer ember megvendégelése után, és más a farizeusok, szadduceusok és Heródes-pártiak támadásának kereszttüzében. És még ennél is mélyebb dolog örülni akkor, amikor az Atya haragjának poharát kell kiinni. Ugyanannak a parancsnak a megéléséről van szó, ám a szenvedések egyre nehezebb helyzet elé állították Jézust, aki így „tanulta” az engedelmességet – egészen a Marianna árok mélységéig. 
Az emberi tapasztalatok sokszínűségében. A harmadik dolog, ahol Jézus növekedését szemmel kísérhetjük, az emberi tapasztalatok.
„16Mert nyilván nem angyalokat karolt fel, hanem Ábrahám leszármazottait karolta fel. 17Ezért mindenben hasonlóvá kellett lennie testvéreihez, hogy irgalmas és hű főpap lehessen az Isten előtti szolgálatban, hogy engesztelést szerezzen a nép bűneiért. 18Mivel maga is kísértést szenvedett, segíteni tud azokon, akik kísértésbe esnek.” (Zsid 2,16-18)

Ez azért volt szükséges, mert Jézus küldetése az volt, hogy népének főpapja legyen. A főpapnak már az Ószövetségben is „emberközelinek” kellett lenni, azaz együtt kellett tudnia érezni a nyomorultakkal, gyászolókkal, tévelygőkkel. De ez csak halvány előképe volt Jézus szolgálatának. Jézus csak akkor lehetett tökéletes Megváltó, ha „mindenben hasonlóvá lesz” az Ő testvéreihez!
Nem tudom, értjük-e ennek jelentőségét. A Szentháromság Isten második személyének, Isten szent Fiának azért kellett e földön élnie, azért kapott próbákat, azért éhezett, azért üldözték, azért tapasztalta meg a magányt vagy az anyagi szegénységet, hogy igazi Megváltó lehessen! A próbák és tapasztalatok Jézus életében nem csupán „függelékek”, hanem szerves részei az Ő szolgálatának. Azért lehet hitünk fejedelme, azért lehet szószólónk, mert pontosan tudja, mi min megyünk keresztül, és mire van szükségünk. Jézus éppen ezért addig élt, amíg az emberi tapasztalatok széles tárházát magáénak tudhatta. Mindez pedig az egyik legnagyobb bátorítás a mi életünkre: bárhol vagy is, az Úttörő már előtted ment, és tud vezetni téged, mert ismeri az ösvényt.
3. Eszközök, amelyek a növekedését szolgálták

De hogyan növekedett Jézus e területeken? Mik voltak eszközei, „segítőtársai”? Négyet sorolhatunk fel. Meglepő módon mind a négy a mi rendelkezésünkre is áll.

A Szentírás kutatása.  A Szentírás volt Jézus tévedhetetlen iránytűje. Innen ismerte meg mélyebben Atyjának akaratát. Ez vértezte fel a támadásokkal szemben. Úgy gondolom, hogy Jézus emberi volta azt jelenti, hogy Ő is a tanulás és memorizálás által mélyedt el a Bibliában, ahogy az a mi rendelkezésünkre is áll. Jézusnak kutatnia kellett az Írásokat, hogy fel legyen vértezve például az 5Mózes ismeretével, ami segítette Őt, hogy a Sátánnak ellenálljon.
Nagyon fontos, hogy lássuk: az igetanulmányozás Jézus életében egy eszköz volt, ami a cél eléréséhez segítette. A cél – mint láttuk – a lelki gyümölcsök termése volt. A Szentírás pedig az a hely, ahol az ehhez vezető utat megtalálta. E téren éles ellentétben állt a farizeusokkal. A farizeusok rendkívül jól ismerték az Írást. Amikor Heródes megkérdezte őket, egyből tudták, hogy a Messiásnak Betlehemben kell megszületnie. Ám itt meg is álltak. Számukra az eszköz vált a céllá. Megelégedtek (sőt, büszkék voltak!) azzal, hogy ők ismerik az írást. De nem befolyásolta az életüket mélyebb, lelki szinten. A Szentírás csupán arra volt jó, hogy vallásos kötelességeikre emlékeztesse, és nem arra, hogy szívük bűneit felismerjék, és a szeretetet, örömöt, szelídséget erősítsék lelkükben. 
Kedves budapesti gyülekezet, ne legyünk ilyenek! Ne csak használjuk az eszközöket, hanem a célt szem előtt tartva éljünk velük! Ne a bibliaolvasás legyen a célunk, hanem az, hogy ezáltal lelkünk épüljön és erősödjön. Hogyan lehetséges ez? Úgy, ha mindig személyes gondolkozással kapcsoljuk össze, és nem felejtjük el az imádságot: azt a mennyei pecsétet, amely véglegesen ráolvaszthatja lelkünkre a megértett tanításokat.
Az Atyával való kapcsolat (imádság). Ez már elvezet minket a következő eszközhöz, az imádsághoz. Jézus imádkozó ember volt! Talán mi sem szemlélteti ezt jobban, mint hogy Jézus szolgálatának elejét és végét intenzív imaközösség jelezte. Imádkozott az Ő szolgálatának elején, a júdeai pusztában, ahová negyven napra kivonult a tanítói munkájának megkezdése előtt – azért, hogy felkészüljön arra a munkára, amit végeznie kellett. És imádkozott szolgálatának végén: nemcsak a főpapi imáját vagy a Gecsemáné-kertbeli fohászkodását, hanem tudjuk, hogy Ő a kereszten is mindvégig imádkozott.
Ám az imádság sem csupán megszokás volt az életében! Hanem először is alkalom mindazok mélyebb megértésére, amelyen elmélkedett. Minden bizonnyal veled is előfordult, hogy ahogy imádkoztál, hogy meg tudd cselekedni, amit a Bibliában olvastál, a Szentlélek még jobban megértette veled, hogy mi a feladatod. Másodszor pedig az imádság volt az erő forrása Jézus életében. Mindahhoz, amit el kellett végeznie, óriási lelki erőre volt szüksége. Ahogy imádkozott, és könyörgött kitartásért vagy engedelmességért, Jézus egyre jobban megerősödött nemcsak feladatában, hanem az Atya iránta való szeretetében is. Ez az erősítés most ugyanúgy a mi rendelkezésünkre is áll.
Testvéri közösség. Jézus kitartóan kereste Isten gyermekeinek közösségét. Azt hiszem, mondhatjuk, hogy Jézus nem igazán volt egyedül. Amikor nem magányosan elvonult egy hegyre, hogy Atyjával legyen, akkor tanítványai és más emberek társaságában volt. Bár Jézusnak olyan mély, belső közössége volt az Atyával, hogy soha sem kellett Őt nélkülöznie, mégis újra és újra azt látjuk, hogy Isten népe közelében volt. Velük evett, őket tanította, előttük dicsőült meg, velük imádkozott. Nem véletlen, hogy amikor élete végén kiitta Isten haragjának poharát a kereszten – csak akkor volt egyedül!
Ne gondoljuk, hogy ha Jézus életét jellemezte a testvéri közösség, akkor nekünk menni fog a lelki növekedés e nélkül. Keresnünk és építenünk kell az egymással való kapcsolatot, kedves budapesti gyülekezet. És egy fontos dolog: Jézust nem az jellemezte, hogy elvárta volna mások kezdeményezését. Hanem épp ellenkezőleg: Jézus maga szolgált és hozott áldozatot a közösségért. Amikor tanítványai értetlenkedtek, magukkal törődtek, elaludtak vagy elhagyták, nem látjuk, hogy az önsajnálat csapdájába esett volna, vagy felhagyott volna velük. Hanem újra és újra szolgált nekik, mert tudta, ez a saját lelkének növekedését is segíti. Kész vagytok Jézusról példát venni, kedves budapesti gyülekezet?
Próbák és szenvedések. Ugyan a könyv csak a fenti három eszközt említi meg, én azonban a próbákat és szenvedéseket is a kegyelemben való növekedést elősegítő eszközökhöz sorolom. A Zsidó 2,10 azt mondja: „Mert ez volt méltó ahhoz, akiért van a mindenség, és aki által lett a mindenség, hogy üdvösségük fejedelmét, aki sok fiat vezet dicsőségre, szenvedések által tegye tökéletessé.” Mint láttuk, ez az ige nem arról szól, hogy Jézus tökéletlen lett volna. Sokkal érthetőbb, ha így fordítjuk: „szenvedések által tette teljessé”. Jézus életében a próbáknak és szenvedéseknek is fontos szerepe volt. Ezek is eszközei voltak annak, hogy az Atyához meneküljön, megtapasztalja az emberi élt minden velejáróját, és jellemének tökéletessége még inkább kibontakozzon. Testvérem, gondold végig: szenvedések nélkül Jézus nem lehetett volna az, aki. 

Mi pedig Jézushoz akarunk hasonlítani – és látod, ehhez a nyomorúságok is hozzátartoznak. Nem kellemesek ugyan a testednek, ám mégis erősödj, testvérem, hogy életed nehéz próbái, lelked gyötrelmei nem értelmetlen szenvedések, hanem fontos állomások a mennyei Agyagos kezében, akinek elhatározott célja, hogy téged szeretett Fiának képére formáljon. Ez a cél ugye mindent megér? Ámen.

